রিপন নাথ

**রিপন নাথ** একজন বাংলাদেশী শব্দ পরিকল্পক ও শব্দগ্রাহক। তার উল্লেখযোগ্য কাজের মধ্যে আছে মনপুরা (২০০৯), থার্ড পারসন সিঙ্গুলার নাম্বার (২০০৯), টেলিভিশন (২০১২), আয়নাবাজি (২০১৬), ডুব (২০১৭), ন ডরাই (২০১৯), ফাগুন হাওয়ায় (২০১৯), হাওয়া (২০২২) ও সুড়ঙ্গ (২০২৩)। চলচ্চিত্রের পাশাপাশি বাংলাদেশের ভিজ্যুয়াল মিডিয়ার প্রায় সকল বিভাগেই তিনি শব্দ পরিকল্পকের কাজ করেছেন। এছাড়াও অসংখ্য বিজ্ঞাপন, প্রামাণ্য চিত্র ও বেশ কিছু চলচ্চিত্রে তিনি কণ্ঠশিল্পী ও সঙ্গীতায়োজক হিসেবে কাজ করেছেন।

এ পর্যন্ত পাঁচবার শ্রেষ্ঠ শব্দগ্রাহক বিভাগে জাতীয় চলচ্চিত্র পুরস্কার অর্জন করেছেন তিনি। এছাড়া সার্ক চলচ্চিত্র উৎসব ২০১৯ এ ফাগুন হাওয়ায় (২০১৯)-র জন্য সেরা শব্দ পরিকল্পনার পুরস্কার পেয়েছেন।

## প্রাথমিক জীবন
রিপন নাথের বেড়ে ওঠা মুলত রাজবাড়ী, চট্টগ্রাম ও ঢাকায়। তার বাবা ছিলেন রেলের সরকারী কর্মকর্তা এবং মা একজন গৃহিণী। সাত ভাই-বোনের মধ্যে রিপন ছিলেন ষষ্ঠ। স্কুল-কলেজ জীবন শেষে তিনি জাতীয় বিশ্ববিদ্যালয় থেকে ব্যবস্থাপনা বিষয়ে স্নাতক ও স্নাতোকত্তর ডিগ্রী লাভ করেন। স্নাতক শিক্ষা চলাকালে শব্দ প্রকৌশলী রতন পালের কাছে শব্দ নিয়ে কাজের প্রাথমিক তালিম নেন তিনি।

## কর্মজীবন
রিপন নাথের কর্মজীবন শুরু হয় বিজ্ঞাপনী প্রতিষ্ঠান এশিয়াটিকের ধ্বনিচিত্রে। সেখানে তিনি প্রায় দশ বছর কাজ করেছেন। নির্মাতা অমিতাভ রেজা চৌধুরীর নির্দেশনায় একটি প্রামাণ্যচিত্রের লোকেশন শব্দগ্রহন দিয়ে তার শব্দ পরিকল্পকের কর্মজীবন শুরু হয়। বড়পর্দায় রিপন নাথের প্রথম কাজ ছিলো নির্মাতা মোস্তফা সরয়ার ফারুকী পরিচালিত চলচ্চিত্র ব্যাচেলর (২০০৪)-এর শব্দ সম্পাদনা। তার পাশাপাশি করেছেন বিজ্ঞাপনের জন্য সুর ও সঙ্গীতায়োজন। প্রায় এক যুগ ভিজ্যুয়াল মিডিয়ামে শব্দ পরিকল্পনার কাজ করার পর তিনি নিজস্ব প্রতিষ্ঠান সাউন্ডবক্স স্টুডিও প্রতিষ্ঠা করেন।

বাংলাদেশে সমসাময়িক আলোচিত প্রায় সব ছবির শব্দ বিভাগে কাজ করছেন রিপন নাথ। এছাড়াও অসংখ্য ওয়েব ফিল্ম-সিরিজ সহ কয়েক হাজার বিজ্ঞাপনের শব্দের কারিগর তিনি। বাংলাদেশি চলচ্চিত্র ছাড়াও আশিস রায় নির্মিত ভারতীয় চলচ্চিত্র সিতারা (২০১৯)-তে কাজ করেছেন। মোস্তফা সরয়ার ফারুকী পরিচালিত ছবি নো ল্যান্ডস ম্যান (২০২১)-এর শব্দ পরিকল্পকের কাজও করেছেন তিনি, যার সঙ্গীত ও আবহ করেছেন অস্কারজয়ী ভারতীয় সুরকার এ আর রহমান। রিপনের কাজ করা বেশ কিছু পূর্ণ ও স্বল্পদৈর্ঘ্য ছবি প্রদর্শিত হয়েছে কান, রটারডাম, রেইনড্যান্স, ফিল্মফেস্ট ম্যুনশেন, লোকার্নো, সিনেকুয়েস্ট, সিলভার ওয়েভ, মস্কো, সিডনি, সাংহাই, সিঙ্গাপুর এবং বুসান সহ বিভিন্ন সম্মানজনক চলচ্চিত্র উৎসবে। এছাড়াও ওটিটি প্ল্যাটফর্ম নেটফ্লিক্স, অ্যামাজন প্রাইম ও মুবি-তে প্রদর্শিত বাংলাদেশি কন্টেন্টের সিংহভাগেরই শব্দ পরিকল্পক ছিলেন তিনি।

## অন্যান্য
শব্দ নিয়ে কাজের পাশাপাশি রিপন নাথ বিজ্ঞাপন ও প্রামান্য চিত্রে নিয়মিত কন্ঠ দিয়ে থাকেন। সুরকার হিসেবেও দীর্ঘদিন কাজ করেছেন। মনপুরা (২০০৯), স্বপ্নজাল (২০১৮), হোটেল আলবাট্রস (২০১৭) সহ বেশ কয়েকটি চলচ্চিত্রে আবহ সুর দিয়েছেন তিনি। এছাড়া অমিতাভ রেজা চৌধুরী পরিচালিত একটি ফোন করা যাবে প্লিজ? (২০০৮), ইফতেখার আহমেদ ফাহমি পরিচালিত আমাদের গল্প (২০১২) ও আর. বি. প্রীতম পরিচালিত হাইওয়ে (২০১৭) টেলিফিল্ম সহ বেশ কিছু বিজ্ঞাপনে অভিনয়ও করেছেন রিপন। জগন্নাথ বিশ্ববিদ্যালয়ের ফিল্ম এন্ড মিডিয়া বিভাগে খন্ডকালীন শিক্ষকতাও করেছেন।

## নির্বাচিত চলচ্চিত্র ও ওটিটি কাজের তালিকা

## পুরস্কার ও সম্মাননানা

## তথ্যসূত্র

## বহিঃসংযোগ
* 
* 

বিষয়শ্রেণী:জীবিত ব্যক্তি
বিষয়শ্রেণী:শব্দ পরিকল্পক
বিষয়শ্রেণী:শব্দগ্রাহক
বিষয়শ্রেণী:শব্দ সম্পাদক (ব্যক্তি)
বিষয়শ্রেণী:জাতীয় চলচ্চিত্র পুরস্কার (বাংলাদেশ) বিজয়ী
বিষয়শ্রেণী:বাংলাদেশী শব্দ প্রকৌশলী